حركة المرابطون

حركة الناصريين المستقلين المعروفه بالمختصر بإسم المرابطين هى حزب سياسى قومى ناصرى و ميليشيا عسكريه من المسلمين السنه اتنشأت سنه 1957 بقيادة ابراهيم قليلات فى لبنان.

 الايديولوجيا 
المرابطين كانو ماشيين على خط ايديولوجى قومى ناصرى , ميكس من الاشتراكيه و القوميه العربيه و العلمانيه و الاستقلال عن التبعيه للغرب. فى اواخر الخمسينات المرابطين كانو خصم مباشر للنظام اللبنانى اللى كان بيسيطر عليه الاحزاب اليمينيه المسيحيه . ع المدى القريب اهداف المرابطين كانت الحفاظ على حد ادنى من الهويه العربيه للبنان و تأمين مناخ علمانى غير طائفى للممارسه السياسيه , و ع المدى البعيد كان المرابطين عاوزين يوصلو لمجتمع اشتراكى فيه عداله اجتماعيه.
المرابطين كانو بيقدموا نفسهم كفصيل سياسى براجماتى بياخد الكويس من هنا و الكويس من هناك و مش متقيد بأيديولوجيا معينه . لكن فى 1979 سمير صباغ , واحد من الكوادر الكبيره فى الحزب , صرح بإن المرابطين اقرب فى تفكيرهم للحزب الشيوعى اللبنانى.
فى اوائل السبعينات المرابطين شدّوا انتباه عدد كبير من الطبقه العامله اللى كان اغلبهم من الفقرا على اختلاف طوايفهم (و ان كان نسبة المسلمين فيهم اكتر) , و ده خلا المرابطين الى حد ما حركه علمانيه و غير طائفيه لفتره قصيره , تقرير مكتبة الكونجرس فى نص السبعينات بيقول ان تكوين المرابطين كان 45% من السنه , 45% من الشيعه و 10% من الدروز . لكن مع الوقت , الغالبيه الكاسحه من اعضاء المرابطين بقيت من المسلمين السنه , و مع دخول الحرب الاهليه كان المرابطين هما الفصيل اللى بيمثل المسلمين السنه فى الحرب. المرابطين كان مركزهم الاساسى فى المناطق السنّيه فى بيروت.

 التاريخ 
المرابطين فى الاصل هما حركه ناصريه انشأها ابراهيم قليلات سنه 1957 لمناهضة سياسات الرئيس اللبنانى كميل شمعون الموالى للغرب فى الوقت ده . ابراهيم قليلات ابتدا حياته السياسيه متطوع فى معسكر ابو قير مع عدد من الشباب العربى . و لما رجع لبنان اسس حزب الناصريين المستقلين اللى ابتدا مشواره بمواجهه سياسيه مع النظام الحاكم فى لبنان خلال ازمة 1958 . المرابطين طقشوا مع الجيش اللبنانى الرسمى و مع بعض الميليشيات المسيحيه اليمينيه اللى كانت بتساند موقف شمعون وقتها . و رغم ان صيتهم هدى شويه بعد الازمه بس المرابطين قدروا يحافظوا لنفسهم على حد ادنى من التواجد ع الساحه السياسيه اللبنانيه طول الستينات . و فى اوائل السبعينات الحزب ظهر بقوه مره تانيه كممثل لمصالح الطبقه العامله و الفقرا , و انضم مع عدد من الاحزاب اليساريه زى الحزب الاشتراكى التقدمى و الحزب الشيوعى اللبنانى فى حركه واحده لتنسيق التحرك ضد النظام اللبنانى الرسمى , الحركه دى هى اللى طلع منها بعد كده الحركه الوطنيه اللبنانيه سنه 1972.
زى كل القوميين العرب , المرابطين كانو مؤيدين للقضيه الفلسطينيه و ليهم اتصالات قويه مع منظمة التحرير فى الستينات و السبعينات.

 الهيكل التنظيمى 
مع اعادة الهيكله اللى حصلت ليهم فى اول سنه 1975 , المرابطين عملوا ميليشيا مسلحه من 150 - 200 فرد مسلحين بأسلحه بسيطه , بس مع بداية الحرب الاهليه وصلت اعدادهم لكزا الف مقاتل و مقاتله من المسلمين اللى اغلبهم جاى من بيروت الغربيه . ميليشيا المرابطين كانت تحت قيادة ابراهيم قليلات بنفسو . اغلب الرتب التحتانيه كانت من المسلمين السنه و الشيعه و الدروز على الترتيب , بس الرتب الكبيره و الوظايف الادرايه كانت من المسلمين السنه بشكل سنه و قليل اوى من الموارنه.

مقر قيادة المرابطين كان فى محلة ابو شاكر الحى اللى منه ابراهيم قليلات فى بيروت الغربيه . فى اوائل التمانينات المرابطين وصل عددهم لـ1000 مقاتل نظامى و 2000 احتياط و متطوعين بيتم تدريبهم بمعرفة عناصر فلسطينيه من حركة فتح و منظمه الصاعقه و الجبهه الشعبيه لتحرير فلسطين , و اغلب سلاحهم كان بييجى من منظمة التحرير و العراق و ليبيا و سوريا بالإضافه للسلاح اللى اخدوه من معسكرات الجيش اللبنانى الرسمى بعد ما اتفكك فى 1976.

المرابطين كان ليهم يونيفورم موحد و كان ليهم فورما منظمه فى التحرك , و ده كان بيدى انطباع ان افرادهم على درجه عاليه من الانظباط و التدريب زيهم زى اى جيش نظامى . الـ3,000 مقاتل بتوع المرابطين كانو متوزعين على فروع المشاه , المدفعيه , سلاح الإشاره , البوليس الحربى , و وحده طبيه لإسعاف المصابين . فى فبراير 1976 المرابطين كان عندهم دبابات "شرمان فايرفلاي" صغيره قديمه و عدد من ناقلات الجنود المدرعه موديل "إم 113" و شوية مدرعات موديل "فى-100 كوماندو" مع عدد من العربيات الجيب و اللاندروفر البيك اب اللى متركب عليها مدافع اليه تقيله اخدوها من الجيش اللبنانى بعد تفكيكه.

و كان عندهم مدفعيه عيار 130 مللى اخدوها من منظمة التحرير الفلسطينيه و قاذفات صواريخ محموله ع العربيات طراز "بى إم-21 جراد" وارد الاتحاد السوفيتى و ده إداهم تغطيه نيرانيه كبيره.

 تورط المرابطين فى انشطه غير اخلاقيه و مش قانونيه 
تصغير|عناصر من منظمة التحرير الفلسطينيه بتمثل بجثة احد الضحايا بعد مدبحة الدامور 1976
المرابطين كانو مقاتلين شرسين سيطروا فى التمانينات على اغلب بيروت الغربيه بالتحديد مناطق محلة ابو شاكر , وادى ابو جميل , الحمرا , المناره , الباشوره , البسطه , راس بيروت , و الشياح. و كانو بيدوروا موانى سريه على ساحل بيروت فى مناطق عين المريسه و الأوزاعى و كانو بيستخدموا الموانى دى بشكل اساسى لتهريب السلاح و بيعه لصالح نفسهم و لصالح التنظيم الشعبى الناصرى فى صيدا . المرابطين كانو بيدوروا مينا تالت لصالحهم بشكل غير قانونى فى منطقة الكرنتينا فى بيروت الشرقيه قبل ما الكتايب تاخده منهم بعد مجزرة الكرنتينا فى 1976. و فى نفس السنه المرابطين اشتركوا مع عناصر من منظمة التحرير الفلسطينيه فى جرايم اباده جماعيه ضد المسيحيين , كان اشهرها فى مجزرة الدامور.
المرابطين كان عندهم اذاعة راديو بإسم "إذاعة صوت لبنان العربي" ابتدا بثها سنه 1975 , و ابتدو سنه 1982 قناة تلفزيون بإسم "تلفزيون لبنان العربي" كان بى اتذاعت من مقر قيادة المرابطين فى محلة ابو شاكر .

 المرابطين فى سنين الحرب الاولانيه 
مع بداية الحرب فى ابريل 1975 المرابطين كانو جزء من الحركه الوطنيه اللبنانيه و اشتبكوا فى معارك عنيفه ضد ميليشيات اليمين المسيحى , و سنه 1977 المرابطين كانو اقوى فصيل جوا الحركه الوطنيه اللبنانيه بسبب قوتهم العسكريه و شعبيتهم الكبيره.
فى معركة الفنادق فى اكتوبر 1975 المرابطين كانو منضبطين و مستوى اداءهم عالى رغم خسايرهم الكبيره . و فى 1976 المرابطين انضموا لمنظمة التحرير الفلسطينيه و عملوا هجوم مشترك على مدن السعديات , الدامور , و الجيه و كلها مدن مسيحيه , و هناك ارتكبوا مدابح بشعه ضد السكان المحليين كان اشهرها مدبحة الدامور اللى كانت رد على مدبحة تل الزعتر فى نفس السنه. المدابح دى اثرت على شعبيتهم بشكل سلبى.

 تراجع المرابطين 
التدخل السورى فى لبنان فى يونيه 1976 و تراجع شعبية المرابطين بين قواعدهم من الفقرا اللى كانو اكتر المتضررين من الحرب كانو من اسباب تراجع قوة المرابطين على اواخر السبعينات .
كمان تورط المرابطين فى جرايم اباده جماعيه ضد غير المسلمين و الخلافات الايديولوجيه جوا المرابطين نفسها خلت شخصيات قياديه كبيره من المسلمين السنه زى سمير صباغ و معاه عدد كبير من الاعضاء يسيبوا المرابطين و يمشوا . و على اول التمانينات كان المرابطين خسرو تنوعهم الطائفى النسبى اللى كان موجود فى الاول و بقوا من السنّه و بس . و ده سحب كتير من رصيدهم عند اللى بيأيدوهم . كمان المرابطين دخلوا فى صراعات ضد حلفاءهم الناصريين , زى المعركه اللى دخلوها ضد ميليشيا الحزب السورى القومى الاجتماعى بين 1981-1982 للسيطره على بعض مناطق بيروت الغربيه.

و رغم كده المرابطين كانو لسه قوه عسكريه يتعمل ليها حساب , و مع الغزو الاسرائيلى للبنان سنه 1982 المرابطين كانو عنصر مهم مع منظمة التحرير الفلسطينيه فى مقاومة التقدم الاسرائيلى على جنوب غرب بيروت. بعض التقديرات الاسرائيليه بتقول ان عدد المرابطين اللى كانو بيحاربوا ضد اسرائيل فى الوقت ده وصل لـ7,000 مقاتل.

 الانهيار و التفكك 
تصغير|دبابة تابعه لحركة المرابطين اثناء الاجتياح الاسرائيلى لبيروت سنه 1982
مع التدخل السورى فى لبنان فى 1976 , و اغتيال كمال جنبلاط فى 1977 , و الاجتياح الاسرائيلى للبنان فى 1982 , الحركه الوطنيه اللبنانيه اتفككت و الاحزاب و الحركات اللى كانت عضوه فيها ابتدت تشتغل كميليشيات مستقله , او تتجمع فى جبهات زى جبهة المقاومه الوطنيه اللبنانيه (جمول) اللى فيها اغلب الحركات اليساريه او جبهة الانقاذ الوطنى اللبنانيه المواليه لسوريا . المرابطين قرروا يشتغلوا مع نفسهم , و شنوا حرب منفرده ضد جيش الدفاع الاسرائيلى بعد اجتياح لبنان . و لفتره قصيره بين 1983 - 1984 المرابطين انضموا لميليشيا الحزب الاشتراكى التقدمى اللى اغلبيته من الدروز للدفاع عن مناطق نفوذ الدروز فى جبال الشوف ضد القوات اللبنانيه فى حرب اتعرفت بعد كده بإسم حرب الجبل .
و مع بداية حرب المخيمات فى ابريل 1985 المرابطين انضموا لمنظمة التحرير الفلسطينيه ضد تحالف من ميليشيات الحزب الشيوعى اللبنانى و الحزب الاشتراكى التقدمى و حركة امل مدعومين من النظام السورى اللى كان قلب على ياسر عرفات و منظمة التحرير الفلسطينيه وقتها.
بعد هزيمة المرابطين فى حرب المخيمات , ابراهيم قليلات قائد المرابطين هرب على سويسرا و طلب اللجوء السياسى . رغم كده اتبقى جزء من ميليشيا المرابطين و حاولوا يدخلوا حرب عصابات اخيره ضد النظام السورى فى بيروت الغربيه , لكن النظام السورى بعت وحده من القوات الخاصه قدرت بالتعاون مع قوى الامن الداخلى فى لبنان من انها تغلب المرابطين نهائى , و بكده اختفى المرابطين كتنظيم مسلح من على خريطة القوى اللبنانيه .

 الرجوع للمشهد السياسى 
فى ابريل 2001 المرابطين اعلنوا رجوعهم للمشهد السياسى فى لبنان كحزب سياسى بقيادة ابراهيم قليلات برضو .

 شوف كمان 
ميلشيات لبنان
75px|center

تصنيف:لبنان
تصنيف:احزاب لبنانيه